Čistenie prameňov

V máji by nemala pastierovi palica vyschnúť, tak hovorí pranostika. A keďže minulý rok nás sužovalo sucho a vody bolo menej, tentokrát sme sa k našim prameňom vybrali v daždivom máji. Aj keď nás nebolo veľa, robotu sme si odviedli a vyčistili sme prameň pod Loviskom. Sprievodcu nám robil florista Ing. Peter Sabo CSc. z Banskej Bystrice ktorý nám ochotne pomenoval okolitú kvitnúcu flóru. Na záver sme si posedeli pri prameni pátra Mateja, kde sme si opiekli špekačky a iné dobroty. Chcem poďakovať iniciátorke Ing. Ďuriškovej a zároveň povzbudiť všetkých Riečanov, aby si našli čas a pomohli nám udržiavať pramene v našom chotári. Voda je vzácny dar a platí o nej to, čo o zdraví, začneme si ho vážiť až vtedy, keď ho nemáme.

Ľ. Turčányiová